ORDE do 29 de setembro de 2008 pola que se fan públicas as ampliacións dos importes existentes para a concesión das axudas previstas na Orde do 21 de abril de 2008 para o financiamento do programa de promoción do emprego autónomo e na Orde do 5 de decembro de 2007 para o financiamento de programas experimentais en materia de emprego.
CONSELLERÍA DE TRABALLO — III. OUTRAS DISPOSICIÓNS — 03/10/2008

A Orde do 21 de abril de 2008 pola que se establecen as bases reguladoras do programa para a promoción do emprego autónomo, cofinanciado polo Fondo Social Europeo e se procede á súa convocatoria para o ano (DOG nº 81, do 28 de abril) e a Orde do 5 de decembro de 2007 pola que se establecen as bases reguladoras e a convocatoria pública para a concesión de subvencións para a posta en práctica en Galicia, durante os anos 2008 e 2009, de programas experimentais en materia de emprego, establecen respectivamente na súa disposición adicional cuarta e disposición adicional primeira que o importe destinado ao financiamento da orde poderá ser obxecto de ampliación como consecuencia de ampliacións, xeracións ou incorporacións de crédito.
A Orde TIN/1940/2008, do 4 de xullo, pola que se distribúen territorialmente para o exercicio económico 2008, para a súa xestión polas comunidades autónomas con competencias asumidas do Servizo Público de Emprego Estatal, establece a repartición por comunidades autónomas e os dous bloques de gastos das subvencións para financiar o custo imputable a 2008 do Plan extraordinario de orientación, formación profesional e inserción laboral, aprobado polo acordo do Consello de Ministros do 18 de abril de 2008, en desenvolvemento do devandito Real decreto lei 2/2008, do 21 de abril, de medidas de impulso á actividade económica.
En consecuencia, como existen outras dotacións que poden ser utilizadas para os mesmos fins, procedentes de transferencias de créditos, cómpre ampliar o importe dos créditos destinados ás axudas que poderán ser concedidas ao abeiro das referidas ordes, coa finalidade de facer chegar estas ao maior número de beneficiarios posible.
Por todo o exposto e no uso das facultades que me foron conferidas,
DISPOÑO:
Artigo 1º
1. Amplíase o importe total das axudas que se van conceder ao abeiro da Orde do 5 de decembro de 2007 pola que se establecen as bases reguladoras e a convocatoria pública para a concesión de subvencións para a posta en práctica en Galicia, durante os anos 2008 e 2009, de programas experimentais en materia de emprego, nas seguintes contías e aplicacións orzamentarias, que figuran dotadas nos orzamentos xerais da Comunidade Autónoma de Galicia para o ano 2008:
16.03.322B.481.1: polo importe de 1.200.000,00 euros, código de proxecto 2008 00766.
2. O prazo para a presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
3. Terán preferencia os programas experimentais nos sectores derivados da construción e recolocación de traballadores e traballadoras procedentes de empresas en regulación de emprego.
4. Os modelos oficiais de solicitude e o procedemento para a tramitación, valoración e resolución dos expedientes será o establecido na Orde do 5 de decembro antes citada.
Artigo 2º
1. Amplíase o importe total das axudas que se van conceder ao abeiro da Orde do 21 de abril de 2008 pola que se establecen as bases reguladoras do programa para a promoción do emprego autónomo, cofinanciado polo Fondo Social Europeo e se procede á súa convocatoria para o ano 2008 (DOG nº 81, do 28 de abril) nas seguintes contías e aplicacións orzamentarias, que figuran dotadas nos orzamentos xerais da Comunidade Autónoma de Galicia para o ano 2008:
16.02.322C.470.1 polo importe de 1.314.063,61 euros código de proxecto 2008 00766.
2. Esta modificación non afecta o prazo establecido na referida orde de convocatoria para a presentación de solicitudes.
Santiago de Compostela, 29 de setembro de 2008.
Ricardo Jacinto Varela Sánchez
Conselleiro de Traballo